X'ma jagħmlux għall- konvenjenza politika? L-Oppożizzjoni ddur ma' kull riħ aktar minn pinnur fi grigalata. Possibbli jaħsbu li n-nies jinsew, ma jsegwux it-televixin jew m'għandhomx youtube? Reġgħu nqabdu f' u-turn papali. Din id-darba fuq il-paga minima. Il-Kap tal-Oppożizzjoni waqt konferenza stampa, wara d-diskors tiegħu dwar il-baġit, irrisponda ċar u tond li s-soluzzjoni mhix li tgħolli l-paga minima imma li tinċentiva lill-ħaddiem sabiex ikompli jtejjeb il-ħiliet tiegħu u b'hekk jaspira għal impjieg aħjar, bi dħul aħjar. Din mhix idea ħażina. Anzi hija inizjattiva tajba ħafna u ta' min jinkoraġġiha. Jobsplus tagħmel dan permezz tal-garanzija għaż-żgħażagħ kif ukoll toffri sensiela vasta ta' taħriġ u korsijiet għall-adulti li jridu jtejbu l-ħiliet u l-kapaċitajiet akkademiċi tagħhom. Imma mbagħad hekk kif il-Prim Ministru stqarr li wasal iż-żmien li nibdew nitkellmu u pubblikament nikkonsultaw dwar żieda fil-paga minima, il-Kap tal-Oppożizzjoni kien pront u ħareġ jgħid li jaqbel maż-żieda fil-paga minima hekk kif ġie propost mill-Għaqdiet mhux Governattivi ftit tal-ġranet ilu, fejn dawn tal-aħħar nedew il-Kampanja Paga Minima Diċenti u pproponew li l-paga minima tiżdied bi 3.5% għat-3 snin li ġejjin. Kellu opportunità tad-deheb sabiex isemmi l-bżonn taż-żieda fil-paga minima waqt id-diskors tiegħu fil-Parlament imma dan ma għamlux. Tkellem li hu favur biss meta kien f'paniku għaliex il-Prim Ministru ħareġ favur iż-żieda fil-paga minima wara li ssir diskussjoni mal-istakeholders kollha. Imma l-Oppożizzjoni biex turi kemm hi estravaganti u brava tat x'tifhem issa li saħansitra għandha ssir din iż-żieda mingħajr diskussjoni. Però qas hawn ma kienu kapaċi jkunu konsistenti għax wara 24 siegħa ħarġu stqarrija fejn qalu li l-paga minima għandha tiġi diskussa fl-MCESD. Ħawwadni ħa nifhmek. Imma l-poplu jaf li anki fuq il-paga minima, il-PN m'għandu l-ebda kredenzjali u jridu sempliċiment jgħaddu l-poplu biż-żmien. Issa f'daqqa waħda saru jikkwotaw ir-rapport tal-Caritas. Dan l-istess rapport li meta kien ħareġ fl-2012, il-membri tal-PN kienu skartawh, skreditawh u qalu li l-faqar huwa biss perċezzjoni. X'differenza mill-atteġġjament tal-Gvern Laburista, li ħa dan ir-rapport bis-serjetà, studjah, stieden lill-Caritas biex tagħmel preżentazzjoni ta' dan ir-rapport lill-Kabinett u ħa azzjoni fuqu. Il-Gvern diġà qed jagħmel id-differenza fil-ħajja tan-nies li għandhom dħul baxx. Refa' l-piż kollu hu sabiex min qiegħed bil-paga minima, id-dħul tiegħu jiżdied. Il-Caritas wara l-preżentazzjoni tal-baġit stqarret li l-Gvern sema' mill-appelli f'dan ir-rapport u beda jindirizzahom. Id-Direttur Ġenerali tal-Caritas, Leonid McKay, iddeskriva l-baġit għas-sena d-dieħla bħala pass importanti biex iż-żgħir ikun megħjun. Huwa qal li dan kien l-ewwel pass u bis-saħħa ta' dan il-baġit, il-vuċi taż-żgħir qed tinstema'. Ħadd ma emmen lill-Oppożizzjoni meta qalet li l-baġit falla t-test tal-Caritas. U dan mhux għaliex il-Caritas stqarret l-oppost kif rajna imma għax il-PN m'għandhiex il-kredenzjali morali li titkellem dwar kif jiġi indirizzat il-faqar u persuni bi dħul baxx f'pajjiżna. Dawn kienu n-nies li meta kienu fil-gvern, sa tliet snin u nofs ilu, kienu jiċħdu li hawn l-iċken traċċa ta' faqar f'pajjiżna. Inserrħu ras l-Oppożizzjoni li kif inhu xieraq se jkun Gvern Laburista li jindirizza l-paga minima. Il-poplu żgur mhux jistenna li l-PN jagħmel dan għax il-PN mhux kredibbli meta jitkellem fuq iż-żieda fil-paga minima. Meta Simon Busuttil kien Vici Kap ta' Gvern Nazzjonalista tliet snin u nofs ilu, il-gvern tiegħu mhux talli ma għolliex il-paga minima talli min kien jaqla' paga minima kienu jintaxxawh.